അക്ഷയതൃതീയ ദിനത്തിൽ സംസ്ഥാനത്ത് റെക്കോഡ് സ്വർണ്ണ വിൽപ്പന . അക്ഷയ തൃതീയ സ്പെഷ്യൽ ഡിസൈനും വിലക്കിഴിവും നൽകി ജ്വല്ലറികൾ ഉപഭോക്താക്കളുടെ ശ്രദ്ധയാകർഷിച്ചു . കഴിഞ്ഞ തവണ അക്ഷയ ത്രതീയ നാളിൽ സംസ്ഥാനത്ത് 500 കോടിയിലേറെ രൂപയുടെ സ്വർണ്ണ വിൽപ്പനയാണ് നടന്നത് . ഈ വർഷം വിൽപ്പന മുൻവർഷത്തേക്കാൾ കൂടുതലാണെന്നാണ് കണക്ക് . സ്വർണ്ണ വിലവർദ്ധന കച്ചവടത്തെ കാര്യമായി ബാധിച്ചില്ല . മിക്ക ജ്വല്ലറികളിലും രാവിലെ മുതൽ വലിയ തിരക്ക് അനുഭവപ്പെട്ടു . പലരും ഉപഭോക്താക്കൾക്കായി ബുക്കിങ്ങ് സൌകര്യവും ഏർപ്പെടുത്തിയിരുന്നു . അക്ഷയതൃതീയ ലക്ഷ്യമിട്ട് ജ്വല്ലറികളെല്ലാം തന്നെ പുതിയ ഡിസൈനുകളും വിപണിയിലെത്തിച്ചിരുന്നു . സ്വർണ്ണനാണയങ്ങൾ , വജ്രമോതിരങ്ങൾ പെൻഡൻറുകൾ , ലൈറ്റ് വെയ്റ്റ് ആഭരണങ്ങൾ എന്നിവയാണ് ഇത്തവണത്തെ അക്ഷയതൃതീയ സ്പെഷ്യൽ ശേഖരം .